**SAOPŠTENJE ZA JAVNOST**

25. jun 2024.

**Unapređenje zdravstvene infrastrukture - prioritet za nadležne u rumunsko-srpskom pograničnom regionu, dobija finansijsku podršku Evropske unije**

Danas je u sedištu Ministarstva razvoja, javnih radova i uprave Rumunije sa prof. dr. Lukom Konstantinom Tudorom, Upravnikom Instituta za kardiovaskularne bolesti iz Temišvara, potpisan ugovor o finansiranju projekta od strateškog značaja „Harmonizacija upravljanja kardiovaskularnim bolestima- od prevencije do transplantacije srca u prekograničnom području”, finansiran kroz Interreg IPA program Rumunija-Srbija 2021-2027.

Finansiranje ovog projekta, u vrednosti od 5 miliona evra, doprineće poboljšanom pristupu stanovništva rumunsko-srpskog pograničnog regiona kvalitetnim medicinskim uslugama za dijagnostiku kardiovaskularnih bolesti i podržaće modernizaciju medicinske infrastrukture kroz nabavku najsavremenije opreme.

U okviru projekta biće uspostavljen protokol o saradnji koji će omogućiti partnerima da nastave saradnju u pronalaženju rešenja za zajedničke izazove u zdravstvenom sektoru u pograničnom području i olakšati sticanje novih znanja i veština na polju dijagnostike i tretmana medicinskom osoblju koje radi u partnerskim ustanovama.

„*33,5 odsto stanovništva Evropske unije živi u pograničnim oblastima. Iz ovog razloga Evropska komisija pozdravlja svako mudro i promišljeno ulaganje u saradnju u oblasti zdravstva. Ovaj projekat ima ne samo lokalnu već i evropsku dimenziju. On se bavi izazovima kao što su starenje stanovništva i potreba za digitalizacijom zdravstvenih usluga, izazovima sa kojima se suočava i rumunsko-srpski pogranični region i Evropa u celini*“, rekao je gospodin Slavomir Tokarski, direktor za Interreg programe u Evropskoj komisiji.

Projekat se su-finansira iz budžeta Evropske unije u visini od 85% ukupnog budžeta projekta i ima za cilj da obezbedi jendak pristup zdrvastvenim uslugama za pacijente sa kardiovaskularnim oboljenjima u rumunsko-srpskoj pograničnoj oblasti, kao i da osnaži otpornost zdravstvenih sistema i omogući njihovo opremanje najsavremenijom dostupnom medicinskom opremom.

\* \* \*

Program Evropske unije Interreg IPA Rumunija-Srbija 2021-2027 u okviru Kohezione politike Evropske unije ima budžet od 74,5 miliona evra i finansira 3 vrste projekata: projekte od strateškog značaja, velike infrastrukturne projekte, kao i projekte odabrane putem javnih poziva, u oblastima: zaštite životne sredine i prilagođavanja klimatskim promenama, zdravstva i obrazovanja, turizma i kulture, kao i upravljanja granicom, koji će se realizovati u programskom području (Timiš, Karaš - Severin i Mehedinći iz Rumunije i 6 okruga iz Republike Srbije: Severnobanatski, Srednjobanatski, Južnobanatski, Braničevski, Borski i Podunavski).